Papersnake/gushiwen huggingface dataset:
行次独石驿大雨驲行廿里喜晴
张翥（元代）

段段青天出，浮云四散归。燕忙搀马过，蝇乱扑人飞。

远道倦行李，故山思采薇。北风朝已冷，未敢御絺衣。
寄云林杨少云自衡之桂
邹登龙（宋代）

问讯杨夫子，经年客异乡。
南浮湘水远，西望楚天长。
五岭梅花发，孤城草色荒。
白云遥满目，曷久住炎方。
看花
姜特立（宋代）

是花皆有态，品格不须论。
方其得意时，掀舞春风前。
正如东西施，彼此两争妍。
有万吹不同，各自矜其天。
闻象山论学语有得
李伯敏（宋代）

纷纷枝叶漫推寻，到底根株只在心。
莫笑无弦陶靖节，个中三叹有遗音。
红梅
陈雷（元代）

姑射仙人下杳冥，绡裳环佩玉泠泠。香魂误入罗浮梦，几度微吟唤得醒。
句
刘翼（宋代）

富贵功名堪擘画，最难擘画子孙贤。
杂兴
张镃（宋代）

日暮前道远，纷纷倒行多。
胡不秉明烛，整驾历前坡。
既衰不戒得，有如圣言何。
平公七十翁，师旷犹琢磨。
上闽帅梁丞相生日二十二韵
陈傅良（宋代）

炎正维中叶，皇图再造年。
天潢流少海，星纬粲台躔。
臣主尝难并，乾坤岂偶然。
千龄开历数，一气付陶甄。
黄屋传神器，彤庭领众仙。
风云从此会，日月更谁先。
昔者求侵地，何人赋甫田。
吴儿咸抵掌，哙等欲差肩。
庙论惟多士，戎功不在边。
一麾分赤社，万事属青编。
吾道谁难用，诸儒亦自偏。
才名多濩落，经行失枸挛。
洛蜀何嗟及，熙丰竟祸延。
帝罗兼雁木，平步忽貂蝉。
甚矣知当宁，凄其望济川。
年来群老行，公在万民悬。
定作盐梅梦，行歌杕杜还。
沧溟宗众滥，冲岳倚苍玄。
要使垂身后，无为慰眼前。
管弦无算爵，桃李未央天。
鲁燕虽堪颂，闽山不足镌。
中原康济事，彝鼎愿联翩。
龙华山寺寓居十首
王之望（宋代）

抱病云山远，兴怀节物新。
林红纷过雨，岭翠郁堆春。
猿鸟时相狎，烟霞日自亲。
可怜成底事，半世走风尘。
上普安郡王生辰 其二
史浩（宋代）

银潢双派毓诸昆，始信閒平不足论。画戟森严韬虎豹，玉阶芬馥蔼兰荪。

明光殿下纡莱服，命衮丛中上寿樽。长立首班扶帝社，是为天下爵之尊。
和郑有功次范元长韵
赵鼎（宋代）

凭陵风雪不相贷，逋客向来生事寒。京国回头九关隔，江湖吊事一身单。

著鞭意气初非浅，唾手功名不作难。老矣收心定何许，莼鲈聊馔腐儒餐。
夏日寄朴翁朴时在灵隐
姜夔（宋代）

风只松树枝，怀念松间友。
云从北山来，令我屡回首。
山灵夜放起，山雨侵人衣。
遥知竹窗里，自吟新雨诗。
卜算子
陈瓘（宋代）

咄咄汝何人，眼在眉毛下。明月相随万里来，何处分真假。

问著总无言，有口番成哑。荆棘林中自在身，即是知音者。
梅影
李龙高（宋代）

月地云阶是画图，溪腰水面更工夫。
平生一片心如雪，为问姮娥貌得无。
燕京秋怀三首 其三
邓云霄（明代）

碧蹄未见奏铙歌，闻道东倭已请和。边徼岂无秦日月，旁人休指晋铜驼。

元戎拥幕虚谈战，圣主深居实止戈。试问唐皇经略后，到今营垒竟如何？
少年行二首
王昌龄（唐代）

西陵侠少年，送客短长亭。
青槐夹两道，白马如流星。
闻道羽书夹，单于寇井陉。
气高轻赴难，谁顾燕山铭。

走马远相寻，西楼下夕阴。
结交期一剑，留意赠千金。
高阁歌声远，重门柳色深。
夜阑须尽饮，莫负百年心。
念奴娇 和姜白石
顾太清（清代）

湖亭依旧，记从吾游者，二三仙侣。今日莲花开已遍，翠盖团团无数。

荷露烹茶，碧筒吸酒，又听萧萧雨。远山遮尽，片云应是催句。

欲暮白鹭成行，避人沙渚，拍拍冲天去。争忍西风容易落，怕见断烟寒浦。

菰米随波，红衣堕露，花里谁能住。明灯双桨，笙歌一派归路。
秋日咏楼感怀二首
强至（宋代）

摇落秋旻一望长，浮空颢气白如霜。
楼头待月郡城晚，水底有天江国凉。
却恨人生如寄客，未容年少即衰郎。
除非烂醉酬清景，莫惜千金换斗浆。
满江红 第二体。和张元干《芦川词》
顾太清（清代）

绿惨红愁，东风里、杜鹃声恶。春去也、小楼人寂，雨声偏作。

弱柳去将春思系，泪珠长向花前落。问天涯、归梦几时来。

随风泊。

春寒重，罗衣薄。音书断，情无著。对残灯顾影，共谁斟酌。

昨夜雨睛知骤暖，等闲负了三春约。卷珠帘、一望碧天长，山如削。
思越人 杜圻寻范少伯宅
董元恺（清代）

笠湖滨，包山麓，人传一舸西施。消夏湾头曾醉倚，同游羞杀鸱夷。

黄金铸就谁堪羡。霸越平吴功显。纵是计然三策善。

独嗟爱子难免。
和春谷赵泉使贺端斋赵宪使喜雪
释道璨（宋代）

蕊宫仙子下明湖，剪水桃花更滴酥。
洁白十分天下瑞，光明一片剡溪图。
园林春到何嫌早，阊阖云开不待呼。
方寸去天才尺五，笑他上界觅玄都。
王日起谋请乐轩先生主席其乡隐山堂喜以诗赠之 其三
林希逸（宋代）

相逢刮眼试金篦，直下承当是嫡儿。长恨马驹天下少，汝今分骨我分皮。
朝阳三章
袁甫（宋代）

日之出矣，于彼扶桑。
凤之鸣矣，于彼高冈。
匪高刚鸣，朝阳之光。
君子如凤，爱此朝阳。
纯德孔明，闻于四方。
热河启跸还京即事
弘历（清代）

习武柔遐以次行，骖驔六御启归程。云庄慢自留清恋，麦坂旋因阅宿耕。

驼𡇼每嫌野渡冷，马臕还趁暖曦晴。观光率可从人愿，宛使何妨携入京。
谭德称、杨商卿父子送余，自成都合江亭相从
范成大（宋代）

合江亭前送我来，合江县裹别我去。
江流好合人好乖，明日东西南北路。
千里追随不忍归，一杯重把知何处？
临岐心曲两茫然，但祝频书无别语。
春暮
田同之（清代）

眼底莺花节序迁，闭门聊自耸吟肩。草深三径绿无赖，屋老一吟青可怜。

心事消磨尘砚冷，泪痕料理敝衣穿。年来踪迹浑如此，睥昵东风益惘然。
齐天乐 其一 送幼光还白门同仲驭二调
曹尔堪（清代）

孤舟初发，正严霜似雪，布帆如纸。一派残云萦别恨，愁向青山隐几。

晚圃黄花，小槽红酒，客路谁同醉？蒯缑黯淡，自将管乐为比。

遥念旅宿方寒，丹阳古道，老树酣青紫。戍鼓沉沉天未晓，残月模糊映水。

白帢谈兵，青灯读《易》，漫洒英雄泪。啼乌成阵，石头城外潮起。
听歌六绝句。想夫怜
白居易（唐代）

玉管朱弦莫急催，容听歌送十分杯。

长爱夫怜第二句，请君重唱夕阳开。
满江红·郢客高歌
葛郯（宋代）

郢客高歌，犹未亲、阳春一曲。多应是、连城有价，閟藏华屋。但使章台无异意，何妨一见邯郸玉。料锦囊、随客泛东溪，凌波绿。

难独唱，篱边菊。谁与咏，阶前竹。想秋光不久，又成虚辱。过雁不知蛩有恨，行夔应笑去无足。愿为予、落笔走盘珠，争圆熟。
登楼寄胡家兄弟
张籍（唐代）

独上西楼尽日闲，林烟演漾鸟蛮蛮。

谢家兄弟重城里，不得同看雨后山。
题汪季路太丞魏野草堂图二首
杨万里（宋代）

汾阴西祀告升平，四海无波镜样清。
乞与幽人好风月，万山里许听泉声。
忆旧游·登蓬莱阁
张炎（宋代）

问蓬莱何处，风月依然，万里江清。休说神仙事，便神仙纵有，即是闲人。笑我几番醒醉，石磴扫松阴。任狂客难招，采芳难赠，且自微吟。
俯仰成陈迹，叹百年谁在，阑槛孤凭。海日生残夜，看卧龙和梦，飞入秋冥。还听水声东去，山冷不生云。正目极空寒，萧萧汉柏愁茂陵。
寄叔嘉叔平
陈藻（宋代）

秋暮家书到武林，平江腊尽未闻音。
儿添一巽还三艮，诗赋双鱼抵万金。
故国桃花应烂漫，北天梅蕊尚沉吟。
桥门待补行新令，早趣行装慰老心。
马上闲吟七首 其一
施补华（清代）

牧羊移庄重岩下，春草初生水如泻。四山纵狗为防狼，百里骑驼堪代马。
追悼张亨甫孝廉即题其娄光堂稿后
林直（清代）

几年挟策谒天关，闽峤燕台数往还。奇士曾闻倾北海，斯人何意老东山。

一棺盖后犹遭谤，万事生前只强颜。凤羽未成螭驭邈，永留诗卷在人间。
送李伯英
方回（元代）

八十三岁李鹤田，我兄事之后八年。有弟有弟来见我，我亦待之如弟然。

鹤田鹤田真神仙，读万卷书忘蹄筌。钩银画铁笔下字，咳珠唾玉胸中篇。

维伯英甫父深斋，我未识之人称贤。相观骨骼听议论，九皋之鸣绍家传。

□□□□我所敬，论宋勿论唐以前。文名第一欧永叔，诗名第一黄庭坚。

节义第一文丞相，三士鼎峙撑青天。隐逸第一□□人，拾吾鹤田其谁旃。

君不见西汉四皓起商颜，羽□□□刘氏绵。又不见东汉子陵卧严滩，足加帝腹摇星躔。

鹤田为严之处则九鼎重，鹤田为皓之出则九鼎安，吾将以子伯英之行卜之焉。
入红螺崄道中纪事 其二
袁宏道（明代）

田家打枣妇盈亩，高髻垂肩竿在手。此是六郎系马椿，郎君未审停鞭否。
金刚随机无尽颂 其四 不受不贪分第二十八
释印肃（宋代）

随处示威权，𣗖棘金刚圈。世人吞得者，万古入灯传。
田家即事答崔二东皋作四首
储光羲（唐代）

玄鸟双双飞，杏林初发花。喣媮命僮仆，可以树桑麻。

清旦理犁锄，日入未还家。

有客山中至，言传故人讯。荡漾敷远情，飘飖吐清韵。

猗欤春皋上，无乃成秋兴。

念别求须臾，忽至嘤鸣时。菜田烧故草，初树养新枝。

所寓非幽深，梦寐相追随。

依依亲陇亩，寂寂无邻里。不闻鸡犬音，日见和风起。

赖君遗掞藻，忧来散能弭。
题城南书院三十四咏
张栻（宋代）

湖边小筑喜新成，秋入西山照眼明。
不是厌喧来觅静，四时光景本均平。
秋江引
方岳（宋代）

水天一色磨古铜，落日欲没芦花风。
双飞野鸭忽惊起，渔歌渐远秋江空。
烟波渺渺无终极，中有江南未归客。
短篷夜泊洲渚寒，孤雁横江声正急。
登高怀古
冯奕垣（明代）

九月九日西山爽，都门车马纷来往。白玉装轮流水飞，黄金作勒游龙上。

帝京佳节异寻常，山间满目生辉光。峰头锦绮千层绚，坞里笙歌百道杨。

五侯七贵竞繁华，步障行庖处处誇。不分开襟听觱栗，愿言停斝奏琵琶。

日拥扶桑翠黛新，行人藉藉动芳尘。登山一望中原色，万里苍茫倍怆神。

空传雄迈称宣武，莫叹爽鸠真乐土。风前落帽是何人，花下白衣贤地主。

沧海桑田那可纪，紫萸黄菊年年事。斗酒相倾自古今，牛山何必多挥涕。
和韩昭从驾过白卫岭
王仁裕（唐代）

龙旆飘飖指极边，到时犹更二三千。登高晓蹋巉岩石，

冒冷朝冲断续烟。自学汉皇开土宇，不同周穆好神仙。

秦民莫遣无恩及，大散关东别有天。
忆夏口
罗隐（唐代）

汉阳渡口兰为舟，汉阳城下多酒楼。当年不得尽一醉，

别梦有时还重游。襟带可怜吞楚塞，风烟只好狎江鸥。

月明更想曾行处，吹笛桥边木叶秋。
席上贻歌者
郑谷（唐代）

花月楼台近九衢，清歌一曲倒金壶。
座中亦有江南客，莫向春风唱鹧鸪。
戏友人
严粲（宋代）

怪得诗情减一分，知君为学有新闻。尘中毕竟閒人少，独自开樽对白云。
万安道中书事德三首
杨万里（宋代）

玉峰云剥逗斜明，花径泥乾得晚行。
细细一风寒里暖，时时数点雨中晴。
牡丹诗十首
宋白（宋代）

水精冠叶镂春冰，巧思镌研仿未能。
风砑红绡光点血，暖销金镂细含稜。
韶容旖旎终无比，晚艳低伽更可憎。
戏脱仙衣亲手覆，香身柔软力难胜。
竹笕
吴衡照（清代）

断竹复续竹，通水妙用笕。我行入山中，清泉正迤衍。

绝似汞泻地，好在肉贯弗。奚翅符半剖，横陈界翠巘。

衔尾接奔赴，刳节纵流转。回合曲斗笋，层折迭导窾。

吞纳既汩汩，疏引但宛宛。俯注承似仰，近给供自远。

初疑内外蛇，斗罢互息偃。岂意调水法，尽头各弥满。

智笑辘轳拙，力患桔槔短。昼夜响不停，天机信非浅。

钩连灌疱湢，恰称高僧懒。傥然变作酒，便当碧筒卷。
答邱菽园海南见寄
陈宝琛（清代）

陆沈我正思浮海，市隐君翻说买山。万里霜钟秋感气，重溟风羽倦知还。

诗骚古意元空谷，厨及高名自远寰。闻道鹤书南下数，肯容跌宕钓屠间？
韩玉汝使归
曾巩（宋代）

顾命逮殊邻，輶轩遵此道。
公府戒行期，禁庭颁重宝。
积雪正东流，度河盛前导。
士勇践胡尘，马骄嘶塞草。
玉节所镇临，毡庐先汛扫。
赫尔示威灵，坦然布怀抱。
国倚材实优，虏得声名早。
慷慨服天骄，从客问贵老。
光华反原隰，沆砀看西颢。
迎劳动都门，旌旗风亦好。
内阁春帖子
夏竦（宋代）

东郊候气回青辂，北阙迎祥闢紫闱。
大庇群生承宝绪，永敷春泽播鸿徽。
送秀老住南岳上封寺
韩驹（宋代）

人生孰不营，世事复见羁。独有山居佳，古语不我欺。

君今视霄汉，已与诸佛期。而我在泥滓，未免高人嗤。

劝君安此山，老大将何之。底处不相见，勿言长别离。
茨菰花
杨长孺（宋代）

折来趁得未晨光，光露晞风带月凉。
长叶翦刀廉不割，小花茉莉淡无香。
稀疏略糁糁瑶台雪，升降常涵翠管浆。
恰恨山中穷到骨，茨菰也遣入诗囊。
六月度岭
张诩（明代）

六旬七次度梅关，回首梅关想岁阑。衰病似难堪跋涉，寸心觉比旧时丹。
荒馆种竹率尔成咏聊寄一时之兴得十二绝句 其一
区大相（明代）

拂雾梢初起，干霄意巳长。枝高承月露，节苦任风霜。
次韵曾守立春席上七绝句 其五
沈与求（宋代）

日应东风转，春随北斗回。不须邹子律，馀暖到寒荄。
先天易吟三十首
方回（元代）

天地囿于气，圣贤修此心。
范围非有许，生聚尚斯今。
送郑侍郎四川制置分韵得盖字
魏了翁（宋代）

恭惟皇上心，纳纳天同大。
明命辍禁游，往抚蜀雕瘵。
蜀山在何许，斜阳点鸦背。
家住扶桑东复东，却望斜阳铁山外。
金头奴子扼熙秦，银州兵马冲兰会。
使我六年望烽火，征人穿空枕戈祋。
使我千里致钟石，居人轑釜泣粗粝。
县官无蓄租，百姓无藏盖。
上有苍苍之高天，卒然叫中呼不可待。
阃外万戚休，只以一身佩。
我於公行无所赠，筮言得咸为艮兑。
艮山本中虚，兑泽乃上溉。
独於九四论心体，而以朋思为障碍。
原公书此象，长於卧兴对。
蜀道青天蜀平地，君侯一心即难易。
思耕亭前先郑碑，更盾他年后郑记。
何双梧徐静谷相送至广通
杨慎（明代）

回磴关头并马驰，春风二月送归时。才醒何逊梅花梦，又续徐凝瀑布诗。

老去故乡应息驾，天涯再会更无期。月桥分手销魂处，便是此生长别离。
晨起
陆游（宋代）

初日破苍烟，零乱松竹影。
老夫起烧香，童子行汲井。
平生水云身，不堕车马境。
愿言学庞公，全家事幽屏。
送王考功江东漕
魏了翁（宋代）

分部设将漕，黊旒寄聪明。
直须撼山岳，亡但采畸赢。
而况江以东，襟淮翼吴荆。
民力九十空，所恃人为城。
南宫辍望郎，方输饷连营。
荧煌鹊锦袍，明日趋遐征。
阳春脚未到，淑气先流莺。
向来嵇中散，仅试薶九京。
阿兄亦未究，有书今在楹。
驱车踏前轨，若木以为程。
千里隔香案，洗目观澄清。
句 其二
徐铉（宋代）

井泉分地脉，砧杵共秋声。
江行即事
柴随亨（宋代）

读罢骚经手自抄，纫兰归计胜诛茅。
新蚕食叶将成茧，旧燕衔泥旋补巢。
菜老花随黄麦落，草长色兴绿杨交。
一春过尽三之二，閒倚东风忆孟郊。
读指南集二首 其二
王夫之（明代）

扬州不死空坑死，出使皋亭事未央。鸣鴂春催三月雨，丹枫秋忍一林霜。

䃃门鹤唳留朱序，文水鱼书待武阳。沧海金椎终寂寞，汗青犹在泪衣裳。
观王氏雪图
王安石（宋代）

崔嵬相映雪重重，茅屋柴门在山峰。
想有幽人遗世事，独临青峭倚长松。
听琴
王玄（魏晋）

拂尘开按匣，何事独颦眉。古调俗不乐，正声君自知。
为滑济川书乐工扇 其二
陆建（清代）

短笛横窗夜月清，木兰双楫水云轻。溪边花落莺声老，恰爱何戡到渭城。
西江月
王之道（宋代）

一别清风北牖，几番明月西楼。断肠千里致书邮。借问近来安否。

归路淮山过雨，归舟江水澄秋。佳人应已数程头。冷拟到家时候。
明日欲对通夕不成寐枕上赋墨梅诗还契师宿逋 其一
许及之（宋代）

师住一庵几何年，山深更过灵隐前。遗我江南几张纸，中有寒枝真契禅。
桃源忆故人 辰州泛舟送郭景文、周子康赴行在
王庭圭（宋代）

催花一霎清明雨。留得东风且住。两岸柳汀烟坞。未放行人去。

人如双鹄云间举。明夜扁舟何处。只向武陵南渡。便是长安路。
上已日予与沈虞卿、尤延之、莫仲谦招陆务观
杨万里（宋代）

东风吹我入锦幄，海棠点注燕支薄。
不论宜雨更宜晴，莫愁倾支与倾城。
半浓半淡晚明灭，欲开未开最奇绝。
只销一线日脚红，顷刻千株开绛雪。
伟哉诗人桑苎翁，持杯酌酒浇艳丛。
坐看玉颊添醉晕，为渠一醉何须问。
和陶饮酒二十首
苏轼（宋代）

百年六十化，念念竟非是。
是身如虚空，谁受誉与毁。
得酒未举杯，丧我固忘尔。
倒床自甘寝，不择菅与绮。
游寒谿次醅字韵题九曲亭一首
苏籀（宋代）

幅巾戏漉彭泽醅，尺书间觅来禽栽。
东坡居士五年久，真主未遽求盐梅。
扁舟夷犹水刻窟，双履秃缺峰峩嵬。
招揖西山与东鲁，回首阊阖并玉台。
标榜高甍方外景，不染时世毫端埃。
倚空千重翡翠盖，落日万顷琉璃堆。
兴酣鱼鸟安乐国，喜溢仆驭陶家罍。
惜哉二老削旧迹，不论石上并墙隈。
碕岸横舟昔时睡眠，刻划独免漫苍苔。
梵刹青莲旧僧社，径遂几合无人开。
方今九原如可作，足使四海凋摧。
封章千载垂可否，玉堂黄合犹儋雷。
精义穷神致实用，不变生死无去来。
天下书生践遗迹，棠荫处处思贤哀。
送郑阳春
白玉蟾（宋代）

前身莫是郑安期，井灶重来迹已遗。
涧底菖蒲无可採，共君细读汉时碑。
和张九成真如禅院诗
黄伯剂（宋代）

寺古僧应少，地偏心自扃。
凭高通楚望，怀远眇胥灵。
深蛰虬藏翠，斜飞鹭界青。
休文今已去，佛像奇谁铭。
句
王观国（宋代）

雨昏兰芷湘君浦，烟锁沧浪渔父家。
上夹谷书隐先生六首
何梦桂（宋代）

反袂叹麟折，过门伤凤衰。
奠楹不复作，世丧礼乐隳。
世丧道不丧，文岂不在兹。
千载而有人，三代犹可追。
吾闻夹谷翁，文献尚有遗。
斯世微斯人，皇皇吾安归。
偈颂五十一首
释道冲（宋代）

摩竭提国，亲行此令。
尽大地人，丧身失命。
岁日
元稹（唐代）

一日今年始，一年前事空。凄凉百年事，应与一年同。
劝学次徐师川韵
释德洪（宋代）

揭阳滨瘴海，苦雾搏蛮烟。自古无衣冠，安得礼义传。

韩子见而叹，岂是终弃捐。选士得赵德，讲学与周旋。

遂为乡里荣，士慕旧而先。却后三十载，才者森排肩。

东瓯赘华夏，西汉为边沿。民俗号殷富，亦有佳林泉。

黠者事商贩，朴者工力田。自隋迄于唐，稍知慕华轩。

乃有欧阳生，粹然而出焉。古文有师法，学问知渊源。

其后贤者至，杂遝盛中原。至今号多士，富贵争熏天。

江南佳丽地，南昌富山川。幽谷抱欧峰，西山秀气连。

地灵秘奇运，当有命世贤。山辉玉韬石，水媚珠怀渊。

君看乌衣里，俊雅争清妍。治朝开三舍，精拣无遗篇。

幸当勤灯火，无忘临简编。会看起白屋，宁遭犯青钱。

大当到三事，小当步八砖。赵德欧阳生，岂独令居前。

努力各自励，请视徐子言。穷耕有恶岁，惰农无丰年。

言小可喻大，岁晏宜勉旃。
谨和谏议罢郡叙怀六韵
陆龟蒙（唐代）

已报东吴政，初捐左契归。天应酬苦节，人不犯寒威。

江上思重借，朝端望载饥。紫泥封夜诏，金殿赐春衣。

对酒情何远，裁诗思极微。待升熔造日，江海问渔扉。
庚戌正月十二夜莱园小集即事
林朝崧（清代）

家园绮席快论文，酒赋琴歌到夜分。人影勾回花里蝶，笑声吹散岭头云。

一年月近元宵好，几辈轮扶大雅群。为语阿戎勤设客，玉梅香雪已纷纷。
过商山
齐己（唐代）

叠叠叠岚寒，红尘翠里盘。前程有名利，此路莫艰难。

云水侵天老，轮蹄到月残。何能寻四皓，过尽见长安。
晓泊汉阳渡
王贞白（唐代）

落月临古渡，武昌城未开。残灯明市井，晓色辨楼台。

云自苍梧去，水从嶓冢来。芳洲号鹦鹉，用记祢生才。
访子贞九韶同话胡二宅
吴与弼（明代）

帘户沉沉午梦馀，新晴天气景舒舒。和风细拂家山袂，半日清谈故友庐。
用韵和黄兄
林希逸（宋代）

老如枯柏傲霜冬，名实俱忘赋芧公。正苦岁寒无竹伴，喜知春思与梅同。

囊书待朔登金马，琢句追坡咏玉虹。他日肯寻翁住处，花边野水与池通。
禅智寺
张祜（唐代）

宝殿依山崄，临虚势若吞。画檐齐木末，香砌压云根。

远景窗中岫，孤烟竹里村。凭高聊一望，乡思隔吴门。
信步
黄裳（宋代）

乐道有真侣，好山无俗交。野花将逸兴，不觉到岩坳。
挽宋岩老参议
陈傅良（宋代）

居然是是亦非非，错处稠中定不疑。
万事过人旁袖手，一生从不自观颐。
肯为壮县虽尝试，略见周行已逆知。
尽日杜门佳客至，小槽亲校酒醇漓。
和伯少颖迂仲将归福唐偶成数诗欲奉寄无便未果也辰叔常季南还因以奉送 其一
吕本中（宋代）

纷纷走道途，扰扰杂泥滓。既为风俗移，又以血气使。

百川灌河来，夫岂有涯涘。故人林与李，始可与语此。
游大涤洞天
盖经（宋代）

暇日寻幽入洞霄，攀萝扪石自忘劳。
地环九锁仙都閟，山倚一峰天柱高。
夜静仙人吹凤笛，月明帝子下雪旄。
佩环寂寂中庭晓，时有胎禽唳九皋。
梅文渊南还病目不及送因书此遗之
江源（明代）

吾兄复命归南台，自叹病目不能开。邂逅无因一饯送，都城祖席孤离杯。

百年会合知有几，红颜白发恒相催。浮世难逢此开口，不但离索令心哀。

临岐顾我良独厚，议论慷慨开余怀。已而揖我便分手，苍忙上马扬鞭回。

伟矣源清老乡友，卓哉敦实真吾侪。千里烦君一致意，情长纸短书难裁。

钟山淮甸青且碧，锦囊赋咏多佳哉。南都十月想已到，好音多寄双鱼来。
小圃茅亭初成即事十绝句 其七
程公许（宋代）

凿池取月未伤廉，何必莲峰诧藕船。少待清渠通绿溜，醉歌绿幰鉴明蠲。
送陶给事升闽宪佥事
李昌祺（明代）

江上草新绿，都城春雪晴。玉缸携酒共君饮，红亭醉醒空离情。

问君此行何慷慨，揽辔超超渡闽海。青琐多年旧有声，赤心一片终难改。

玉节观风八郡倾，人人同仰范滂名。陶潜解印身虽逸，桓典乘骢众所荣。

判袂相望不知久，渺渺青山重回首。别后含情空忆君，谩对萧条白门柳。
沙远晴波浅漾金鱼苗初上小如针将船载酒江头饮水柳千株满岸阴 其三
丁复（元代）

柳下杯盘野老过，□□□□□□□。绿波南浦伤心别，黄犬东门奈尔何。
宫词
朱权（宋代）

寒蝉泣露曳秋声，杨柳枝头淡月明。
半掩笼门怕关上，今宵犹恐幸车行。
书堂遇雨
华岳（宋代）

风叠云成片，沟搓水作层。
湿书移案避，添砚就檐承。
瓦击声疑雹，窗低暗欲灯。
须臾西漏日，晴意慢腾腾。
碧梧翠竹堂分韵得带字
吴克恭（元代）

长夏梧竹阴，偃薄适所爱。良朋四方至，叙此承嘉会。

雅意几宿昔，神交一倾盖。莲芳玉山酒，芹碧松湖菜。

风流五侯鲭，□水郎官脍。高郎雅眉宇，郯生富清裁。

短李善长谈，医缓辄雅拜。张颠矜道妙，僧彻持醒戒。

歌喉间宝瑟，舞影回兰旆。题扇琼英忿，张筵翠屏对。

杂乱虽无次，妍丑各有态。良游信所惬，佳赏心亦快。

兹会安可期，明当返予载。回望玉山云，川长水如带。
与慕真轩主人
王邦畿（明代）

爱君有深树，日夕坐其中。草木已初夏，园林尚北风。

海田烟雾绿，窑火水云红。大地茫茫里，曾閒我与公。
厓山吊古 其一
何孟伦（明代）

航海东南计已穷，逢厓今日运将终。枫林魂散千山黑，瘴海龙将百战空。

惨结玄黄迷极浦，泪随寒雨陨霜风。悠悠今古兴亡恨，落日啼乌古殿钟。
宴湖南章漕乐语口号
李曾伯（宋代）

使星一点寿星边，惠我三湘两阅年。
既付龟符还楚垒，便持犀节上尧天。
何参接踵新规在，侨札论心旧识然。
入对丹墀访南事，细陈霜颊障蛮烟。
寄赵元归并属元默三首
赵蕃（宋代）

忆在袁州见，曾遗满纸诗。
临川得再面，近作重相贻。
我老已成退，君才真尔奇。
纵能连日语，宁慰积年思。
王侍讲原叔挽词三首 其一
梅尧臣（宋代）

衣冠今盛族，兰玉旧家声。博古无遗误，遭时有重名。

魂舆临水发，灵马向郊鸣。归葬商丘外，森森柏已成。
初春二首
项安世（宋代）

不寒不暖风色好，似醉似眠春意深。
嫩绿深红无一点，柳情花思自盈襟。
偈颂七十六首
释师观（宋代）

朝朝相似，日日一般。
年穷岁尽，尽底掀翻。
依旧孟春犹寒。
彭城郡郑太夫人挽辞二首
苏颂（宋代）

姓系山东胄，乡闾建业城。
有家归吉士，从子尹留京。
望郡疏封美，黄堂侍膳荣。
终焉贵与寿，无一慊平生。
京还赠张(一作王)维
孟浩然（唐代）

拂衣去何处？高枕南山南。
欲徇五斗禄，其如七不堪。
早朝非晏起，束带异抽簪。
因向智者说，游鱼思旧潭。
破阵子 晓行
万树（清代）

惊起鼠声窣窣，催行灯影幢幢。紧约臂围双袖月，低压眉棱一紧霜。

连云溪路长。

续梦兴中易破，寻诗囊底多荒。渐觉乱山迎面绿，恰喜朝暾射眼黄。

垆头蒸饼香。
雁字三十首次韵 其二十三
韩氏（清代）

小作欹斜一画轻，纵横成阵亦分明。秋光惨淡文章老，霜气沈酣天地清。

濡笔尽随波浪阔，佣书可减稻粱争。教他董赵生惭愧，妙迹通神不近名。
送沈肩吾归明州
欧大任（明代）

广陵驿前柔橹鸣，越客离歌半楚声。高阁酒醒孤树远，片帆潮落大江平。

四明天自窗中见，九曲人从镜里行。莫向秋风折杨柳，箜篌多少忆归情。
七言四韵十六首 其五
张伯端（宋代）

虎跃龙腾风浪粗，中央正位产玄珠。果生枝上终期熟，子在胞中岂有殊。

南北宗源翻卦象，晨昏火候合天枢。须知大隐居廛市，何必深山守静孤。
望江南
朱敦儒（宋代）

炎昼永，初夜月侵床。露卧一丛莲叶畔，芙蓉香细水风凉。枕上是仙乡。

浮世事，能有几多长。白日明朝依旧在，黄花非晚是重阳。不用苦思量。
题福唐观二首
杜光庭（唐代）

盘空蹑翠到山巅，竹殿云楼势逼天。古洞草深微有路，

旧碑文灭不知年。八州物象通檐外，万里烟霞在目前。

自是人间轻举地，何须蓬岛访真仙。

曾随云水此山游，行尽层峰更上楼。九月登临须有意，

七年岐路亦堪愁。树红树碧高低影，烟淡烟浓远近秋。

暂熟炉香不须去，伫陪天仗入神州。
秋日与克念翠岭上人游滴水岩
邝思诰（明代）

青骡遥忆白云乡，与客寻真路杳茫。玉舄漫留亭上迹，金函谁发石中藏。

悬崖水滴千年薤，别涧蒲吹九节香。便欲乘风生羽翼，醉来空自笑秦王。
四失诗和徐文长韵 其一 失书
陈子升（明代）

五车书备隐囊提，一自东游锁舍西。踏踏官街翻积叶，编编私舍绝缄泥。

都无关尹逢牛驾，自合庄生惜马蹄。安得结绳归混沌，便便鼓腹树阴低。
送徐漕
周必大（宋代）

一去中台十九年，爱君忧国得华颠。久疑使节留江上，稍喜除书近日边。

寒碧轩窗馀旧句，汗青简册奏新篇。文章入相公家旧，沙路从今稳著鞭。
约叔真二首
华岳（宋代）

半间屋抵斗来大，一个身同山样高。
侧坐斜眠俱不得，烦君除去一牛毛。
寄王子直 其二
刘攽（宋代）

决意千里游，极当何日归。终朝仍闭关，室迩人竟违。

北风吹长空，弱羽相分飞。我呼君应闻，何意音问希。

介者当鲜合，俗士所见非。会知相忆深，不为轻与肥。
过鄱阳湖次游子明韵
范成大（宋代）

春工酿雪无端密，大块囊风不肯收。
休问巉岩与欹侧，我今弟靡共波流。
野鹰兀兀平沙上，折苇萧萧古渡头。
满眼荒寒底处所，令人肠断五湖舟。
奉酬龙兴益老伽陀
李弥逊（宋代）

居士心如出岫云，逢场作戏不求真。
桃花自落非关雨，梅子半黄知是春。
此外更无身外事，闲中那得个中人。
箭锋相拄君休部，千里同风始见亲。
依韵和再开芍药十六首 其十四
陆佃（宋代）

姿貌新来胜日先，托根何事得州偏。起将玉骨灵符异，分出金州觉性圆。

如不能言常竟日，似曾相识是今年。也应解笑山茶晚，长占东南小雪天。
杜似吟院二首
黄庭坚（宋代）

日长吟院无公事，燕入花开必有诗。
莫道南风吹雁去，春来亦有北风时。
虎家
楼钥（宋代）

辛勤玉柙更珠襦，或见叉牙出骨须。
鸷兽一心能护法，敝帷千骨尚全躯。
余威凛凛空埋骨，遗像眈眈若负嵎。
及见当年梅子熟，自应惊倒老妖狐。
谢寄端砚四首
曾几（宋代）

管城子挟秋霜气，绛县人含松壑风。
不是端溪石居士，分甘弃置一生中。
答仲时高轩小酌之什
黄裳（宋代）

韩公浩浩乐文字，乃笑红裙醉豪子。张侯切切务高洁，亦鄙双鬟献回雪。

东野先生穷且愁，蚯蚓窍中煎百忧。北舍主人贫亦欢，典衣取酒更未阑。

悲愁伤气岂足尚，拣择害道非所安。空色皆无适相遇，衮衮百年谁自苦。

太平功业时可为，万丈虹蜺不须吐。一源湛湛吾忘情，四人毁誉浮沤生。
平滇雅三篇 其三 滇池
陈廷敬（清代）

滇池汹汹，帝乃平之。匪彼元戎，惟帝之功。高居北极，洞视下方。

惟仁智勇，克靖万邦。帝命臣塔，汝从西粤，急捣其窟。

塔拜受命，衔枚束刃。环滇其来，龙骇鹏鶱。军声轰然，如坠自天。

帝命臣里，汝往巴蜀，横剪侧入。里拜受命，量沙追蓐。

有疾其驱，无暴我邦。踣栅跐垒，言壁其东。帝命臣泰，汝从黔趋。

惟此蝥贼，数载旷诛。汝将士用命，贼其敢逋？泰拜受命，于皇之训。

我旐我旗，于苗于蛮。度幕轻留，弥险蔽关。夺其阻隘，掀其篱藩。

兽穷负嵎，我师固以完。帝命我师，势为犄角。

麾城摲邑，万里手握。维彼鷇麛，敢抗乔岳。维彼萌蘖，敢傲霜雹。

彼蘖繁矣，于焉蟠根。雨露既濡，忘帝力之勤。圣人神武，施设芟荑。

斮彼枭骜，张我熊螭。傃镡批亢，下甲陷坚。箕张翼舒，合围于原。

兽穷于阱，人或兽哀。快彼凶丑，覆卵毁胎。帝曰吁嗟，劳我人师。

日费百万，大农不支。滇人望拯，如哺疗饥。载砺载攻，天策攸宜。

孟冬月杪，师薄于城。降蟠夕竖，逆骇纵横。林野涂脑，邮驿递颅。

滇人歌舞，于屋于衢。夜半捷来，天心恻楚。闵怜下民，罹此荼苦。

我将我师，于野暴露。布惠酬功，急疾如火。

于庙于郊，其仪孔炽。华俎腯牲，永言昭事。都人士女，白叟黄童。

叹呀嘻笑，祝我圣躬。帝曰归来，予开明堂。

制礼兴乐，登贤拔良。孩养无告，施厚仁滂。熙我庶绩，纲举目张。

永万斯年，率由不忘。
送高邑佐伴贡入京用来韵十首 其二
成鹫（清代）

江上大郎连二郎，江干番舶并官航。远人不用誇奇货，馆伴明珠在锦囊。
古鸟夜啼 玉簪
元好问（金朝）

花中闲远风流。一枝秋。只枉十分清瘦不禁愁。人欲去。花无语。更迟留。记得玉人遗下玉搔头。
次明仲韵 其二
赵鼎（宋代）

浩浩颠风尘四合，漫漫后土水平流。无人举手披云雾，却放晴曦照九州。
读祖宗伯公临难遗弟诗有感
罗荣祖（宋代）

豫章风节振荆湘，匪为殷亡为晋亡。
执手痛罗鸣鹡难，焚裘梦断树藼乡。
三诗聊寄忠臣愤，九死宁回国土肠。
一展遗编一兴慨，令人千载挹辉光。
浣溪沙
晏殊（宋代）

绿叶红花媚晓烟。黄蜂金蕊欲披莲。水风深处懒回船。

可惜异披珠箔外，不辞清唱玉尊前。使星归觐九重天。
松柏轩为陈御史题
杨荣（明代）

松柏本孤直，岂与凡木同。深根蟠厚地，危柯拂层穹。

后凋知岁寒，偃蹇冰雪中。所以异群植，栋梁真足充。

高轩峙华构，手种由乃翁。年深遂培养，枝叶何笼葱。

清阴覆窗户，黛色蔽帘栊。遗芳及贤嗣，庆泽远益隆。

豸冠耸峨峨，衣绣兼乘骢。於焉仰馀荫，景德思无穷。

节操日以坚，禄秩日云丰。五柳竟萧索，三槐委榛丛。

何如兹轩上，青盖郁童童。愿言慎封殖，永世流清风。
折杨柳送张子静归吴兴
史鉴（明代）

下马折杨柳，春浅条未长。东风吹落日，行人归故乡。

朝发阊门道，暮宿碧澜堂。仰看天上月，千里共流光。
嘉禾百咏·泗洲庵
张尧同（宋代）

旧寺丘墟后，重兴岁月赊。
莫将閒祸福，容易托僧伽。
送石亢之节推赴庐州幕府
强至（宋代）

执政昔曾祖，滞才今令孙。
三迁才大幕，万石已高门。
阮瑀妙草檄，毛公深雅言。
相纵宾主乐，淮月共清樽。
瑶台第一层 《兰簃读曲图》，为杨定夫同年索赋
樊增祥（清代）

晓起绿窗匀面了，鬟云一镜松。碧苔庭院，幽花数剪，春在帘栊。

曲栏深处坐，教雪衣、低唱玲珑。曼声引，更弓鞋轻点，袅尽钗茸。

匆匆。玉烟吹散，翠苕不耐晓霜中。绣帏垂地，啼莺不语，残月朦胧。

莫翻金缕曲，怕百花、扫地都空。画堂东。剩兰心一点，还发春红。
问栝
文彦博（宋代）

酷爱池南栝，当年手自栽。出蓝常有望，生白固难催。

得地根弥固，凌霜势不摧。楸梧皆不问，为尔亦凡材。
送同年郭笃周右辖滇中
黄梦说（明代）

贤书忆共奏明光，羡尔薇垣紫绶长。万里风烟连弄栋，三秋道路下瓜阳。

传家旧识乔卿服，屏翰从看召伯棠。携手预愁明发后，苍茫何处问行藏。
草有雁来红者又名老来红戏题
陈子升（明代）

咄咄欲书空，低徊视草丛。白头吟莫苦，当是老来红。
閒居纪事二首 其一
蒲道源（元代）

客从长安回，叙阔访邻里。貌悴于去时，因而问所以。

客悲向我言，此行幸脱死。长安遭饥荒，食尽到糠秕。

升合贵不赀，珠金何足恃。凌晨出求籴，于于如栉比。

暮归持空囊，菜色皆相似。老弱困且羸，行随墙壁倚。

村墟向昏黑，剽掠群凶起。咸云田中麦，苗枯无雨水。

今年如弗收，炊爨当易子。予闻重叹嗟，祸及乃至此。

八政食为先，周书本微旨。天下苟有饥，稷思若由己。

梁惠战国时，民粟知移徙。一夫不获所，古人心愧耻。

如何填沟壑，遽忍立而视。此邦粗偷生，唇亡寒及齿。

嗷嗷食口众，身不亲耒耜。今朝听此言，徒增惊悸耳。
孙季章无愧郑季奕徐斯远以仆留智门载酒见过
赵蕃（宋代）

黄公亭上雪飞时，去岁相同此赋诗。
邂逅出山还雪作，端如来赴去年期。
临蜕遗诗
晏颍（宋代）

兄也错到底，犹夸将相才。
世缘何日了，了却早归来。
金山
戴复古（宋代）

水涌孤峰出，波深日夜闻。
重岩戌铁屋，双塔碍行云。
天地八窗迥，江淮两岸分。
登临多感慨，北雁又成群。
宫词
王珪（宋代）

千年一偶圣人生，岂特河清海亦清。
瑞应固宜流乐府，行看丝竹有新声。
寄德器二首
李处权（宋代）

客舍春寒数挽衣，云重雨湿不闻鼙。
老妻未免负薪叹，稚子何为索饭啼。
南地好山青不断，故园芳草绿应齐。
胸中磈磊但尘土，惭愧锦囊兼玉溪。
庐山道中寄送聂名世
王庭圭（宋代）

村远孤烟起，山明晓雾开。人行万松里，路过九江来。

此去日千里，其如肠九回。淮南酒楼近，玉笛不胜哀。
达磨赞
释如净（宋代）

脚下茎芦，到岸也未。
直指人心。驴屁狗屁。
咦，千古丛林遭印置。
送郭正字归郢上
耿湋（唐代）

济江篇已出，书府俸犹贫。积雪商山道，全家楚塞人。

大堤逢落日，广汉望通津。却别渔潭下，惊鸥那可亲。
雨际晚眺 其二
金科豫（清代）

细雨浸莎岸，人家半掩扉。隔溪垂钓者，犹自待船归。
丫头岩
王义山（宋代）

露出佳人半面看，晓鬟梳起碧云团。
路傍老尽几春色，犹学丫头不顶冠。
答人乞碧芦
邵雍（宋代）

草有可嘉者，莫将萧艾俦。
扶疏全类竹，苍翠特宜秋。
风雨声初入，江湖思莫收。
无功济天下，藉此一淹留。
督德秀还酒会
欧阳澈（宋代）

绿锁窗前聚首时，戏弹圆玉偶输机。侑觞既欲携红袖，送酒何妨遣白衣。

酩酊预期归倒载，从容端约话玄微。挥戈直使颓阳却，不计西风隐半归。
即事
陈造（宋代）

平昔功名念，如今冷似灰。
藏书堪乐死，望岁待归来。
小宅依城筑，虚檐枕水开。
溪翁诗社侣，有酒剩追陪。
席君从於洛城种金橘今秋始结六实以其四献开
司马光（宋代）

圆小香黄珠颗垂，结成洛邑重霜时。
相公和气陶群物，不是寒温变土宜。
华严洞勒壁
弘历（清代）

别院驻銮舆，瞻礼招提境。清晓趁风凉，扪萝登绝顶。

嵌石老松苍，滴乳寒湫净。初上若无路，渐入多佳景。

豁然云木开，古寺横山岭。石龛月相间，檐铎风声静。

朱栏俯帝畿，烟火富闾井。旋憩华严洞，飒然衣袂冷。

深窥潜窦黑，微听幽泉泂。何须一指参，自觉万虑屏。
督诸军求盗梅州，宿曹溪，呈叶景伯、陈守正
杨万里（宋代）

南斗东偏第一山，白头初得扣禅关。
祖衣半似云来薄，金钥才开雾作团。
一钵可能盈尺许，千年有底万人看。
今宵雪乳分龙焙，明日黄泥又马鞍。
草堂寺寻无名法师诗
刘孝先（南北朝）

飞镜点青天，横照满楼前。深林生夜冷，复阁上宵烟。

叶动花中露，湍鸣暗里泉。竹风声若雨，山虫听似蝉。

摘果仍荷藉，酌水用花传。一卮聊自饮，万事且萧然。
宰予昼寝
佚名（先秦）

宰予昼寝，子曰：“朽木不可雕也，粪土之墙不可圬也！于予与也诛？”子曰：“始吾于人也，听其言而信其行；今吾于人也，听其言而观其行。于予与改是。”——《论语·公冶长第五》
大椿歌
何吾驺（明代）

何知三千岁是春，古道照人颜色新。温不增华寒旧叶，寻常沧海复扬尘。
懒不作书急口令寄朝士
戴复古（宋代）

老病懒作书，行藏诗上见。
一心不相忘，千里如对面。
我已八十翁，此身宁久绊。
诸君才杰出，玉石自有辩。
随才供任使，小大皆众选。
明君用良弼，治道方一变。
与之致太平，朝廷还旧观。
老夫眼尚明，细把诸君看。
试将草草书，用写区区愿。
一愿善调燮，二愿强加饭。
三愿保太平，官职日九转。
浣溪沙
苏轼（宋代）

料峭东风翠幕惊。云何不饮对公荣。水晶盘莹玉鳞赪。

花影莫孤三夜月，朱颜未称五年兄。翰林子墨主人卿。
闺怨 其六
何荆玉（明代）

人在妆楼镜不开，楼高堪作望夫台。银钩莫把流苏下，怕有还家梦到来。
攻媿斋
楼钥（宋代）

圣贤不得见，道散固已久。
学者多自贤，鲜肯事师友。
颠冥声利中，悔吝皆自取。
动言无媿作，未知果然否。
寡过云未能，先圣欣善诱。
凛凛孟氏言，几希异禽兽。
参乎病知免，遂使启足手。
宁知起易箦，又在此段后。
吾侪况小人，气质素凡陋。
以其所以养，孝道亦何有。
勉前类水马，立处只如旧。
傥复不自力，其末当愈谬。
每思攻所媿，扁榜铭座右。
三诵故人书，慙汗几欲溜。
夫岂为戏言，知君於我厚。
因之更加警，补过尚无咎。
读陶靖节传有感
田肇丽（清代）

捽兀究庐酒一樽，归来松菊幸犹存。沈吟独怪柴桑老，敢向人间说闭门。
投王饶州日勤四首
赵蕃（宋代）

为政悬知如治疾，岂求汤砭一时功。
但今安养无遗策，肤革充盈由本丰。
重寄李子理
卢柟（明代）

麒麟出鲁郊，商鉏为不祥。
向非孔仲尼，何异犬与羊。
所以路傍人，按剑默夜光。
近时青云士，岂无鲁连子。
气节苟不申，甘蹈东海死。
世人闻此言，弃之如敝屣。
投君勿复道，北风吹易水。
次韵司封使君和练推官再咏山茶
朱长文（宋代）

珍木何年种，繁英满旧枝。
开从残雪裹，盛过牡丹时。
对日心全展，凌风干不欹。
药阶如赋咏，欠此尚相思。
夜来枕上得四绝句因视王性之谢其相访也未专
晁说之（宋代）

三川皆震大灾异，汴水绝流上帝仁。
不使六龙远巡幸，兴王旧地福重新。
霅陇晚步
卫宗武（宋代）

幽涧水萦回，深林路杳微。
僧居无客到，樵径有人归。
岁晚松孤秀，天寒鸟倦飞。
一尘浑不到，倚伏看斜晖。
偈二十二首
释洵（宋代）

一叶翻空便见秋，不风流处也风流。
当头荐得便归去，看取木人骑土牛。
早发东阳
钱起（唐代）

信风催过客，早发梅花桥。数雁起前渚，千艘争便潮。

将随浮云去，日惜故山遥。惆怅烟波末，佳期在碧霄。
偶作二首
白居易（唐代）

扰扰贪生人，几何不夭阏。遑遑爱名人，几何能贵达。

伊余信多幸，拖紫垂白发。身为三品官，年已五十八。

筋骸虽早衰，尚未苦羸惙。资产虽不丰，亦不甚贫竭。

登山力犹在，遇酒兴时发。无事日月长，不羁天地阔。

安身有处所，适意无时节。解带松下风，抱琴池上月。

人间所重者，相印将军钺。谋虑系安危，威权主生杀。

焦心一身苦，炙手旁人热。未必方寸间，得如吾快活。

日出起盥栉，振衣入道场。寂然无他念，但对一炉香。

日高始就食，食亦非膏粱。精粗随所有，亦足饱充肠。

日午脱巾簪，燕息窗下床。清风飒然至，卧可致羲皇。

日西引杖屦，散步游林塘。或饮茶一醆，或吟诗一章。

日入多不食，有时唯命觞。何以送闲夜，一曲秋霓裳。

一日分五时，作息率有常。自喜老后健，不嫌闲中忙。

是非一以贯，身世交相忘。若问此何许，此是无何乡。
题隆师山水短轴二首六言 其二
程俱（宋代）

能画所画皆幻，是心是境无还。未暇法师莲社，且从居士香山。
题祥符寺
姚勉（宋代）

山在云间几上梯，最高缘有福王祠。
尚怜不及楼前木，得见祥符极盛时。
豫章驿
汪元量（宋代）

豫章门外尽青原，高阁临江喜尚存。
莺舌澜翻嘲鹤静，鸥心恬淡厌蛙喧。
绿波淼淼投书渚，翠竹森森写韶轩。
约客不来人已远，满天风雨又黄昏。
虞美人·长空一夜霜风吼
赵善括（宋代）

长空一夜霜风吼。寒色消残酒。问伊今夜在谁行。遗恨落花流问、误刘郎。尤云殢雨多情话。分付阿谁也。侬家有分受凄惶。只怕娇痴不睡、也思量。
姑苏怀古
张镃（宋代）

昔年宫殿雨苔荒，花径无人采旧香。
宰噽若能容国士，西施那旧误君王。
轻寒客子垂双袖，落日啼乌下女墙。
成坏不将供一笑，争如烟外{上四下囨}渔郎。
栖霞寺
谷倪子（宋代）

去郭六十里，闲游避世譁。
不将仙鹤伴，还用白牛车。
草木隐君仙，香灯古佛家。
几多吟景致，无限笔光华。
泉想寻新眼，茶应发嫩芽。
遥知碧岩上，举手拂烟霞。
空上人乞颂
释法薰（宋代）

冷泉近日饭箩空，无奈栽田岁不逢。
有个休粮方子妙，衲僧竞去问天童。
听春莺
张元凯（明代）

黄鸟出幽谷，差池翔南枝。春风鼓其舌，如奏竹与丝。

绵蛮杂繁调，睍睆多婉词。于飞不肯只，顾影若有思。

良时不易至，好音难重期。公子正邀欢，伫听自忘疲。

芳宴洵足耽，杯到安能辞。
浣溪沙
辛弃疾（宋代）

总把平生入醉乡。大都三万六千场。今古悠悠多少事，莫思量。

微有寒些春雨好，更无寻处野花香。年去年来还又笑，燕飞忙。
池边二绝 其二
张镃（宋代）

浅侧荷盘绿尚新，一蛙危坐压荷唇。定知不发穷愁叹，背缕丹金踏水银。
杂兴三首
郑獬（宋代）

块泥封两耳，师旷亦为聋。
离朱捏两目，触面不得通。
折弓断其臂，安得为逢蒙。
白日照六合，光耀当天中。
苟为物所蚀，齯齿犹成童。
君子诚其意，默通大化工。
所以虞舜明，不在双重瞳。
雪後寻梅偶得绝句十首
陆游（宋代）

竹篱曲曲水边村，月澹霜清欲断魂。
商略前身是飞燕，玉肌无粟立黄昏。
小园梨花最盛，纷纭如雪，其下西府海棠一株，红艳绝伦，因忆老人纳妾一绝
刘廷玑（清代）

二八佳人七九郎，萧萧白发伴红妆。扶鸠笑入鸳帏里，一树梨花压海棠。
偈颂一百六十首
释宗杲（宋代）

丹霞烧木佛，院主眉须落。
鸟飞毛坠，鱼行水浊，
要识真麒麟，只有一只角。
妻初授邑号告身
白居易（唐代）

弘农旧县授新封，钿轴金泥诰一通。我转官阶常自愧，

君加邑号有何功。花笺印了排窠湿，锦褾装来耀手红。

倚得身名便慵堕，日高犹睡绿窗中。
南斋咏风
李覯（宋代）

懊恼南窗一道风，只应天配与贫穷。
不归罗绮飘飖处，故入松贫冷淡中。
久座披襟尘榻稳，半醒吹面月帷空。
城边菡萏今多少，偷得清香是尔功。
村居书喜
陆游（宋代）

红桥梅市晓山横，白塔樊江春水生。
花气袭人知骤暖，鹊声穿树喜新晴。
坊场酒贱贫犹醉，原野泥深老亦耕。
最喜先期官赋足，经年无吏叩柴荆。
木兰花慢（怀旧）
黄升（宋代）

问春春不语，谩新绿、满芳州。记历历前游，看花南陌，命酒西楼。东风翠红围绕，把功名、一笑付糟丘。醉里了忘身世，吟边自负风流。

风流。莫莫复休休。白发渐盈头。恨十载重来，略无欢意，惟有间愁。多情向人似旧，但小桃、婀娜柳纤柔。望断残霞落日，水天拍拍飞鸥。
观妓
司空曙（唐代）

翠蛾红脸不胜情，管绝弦馀发一声。

银烛摇摇尘暗下，却愁红粉泪痕生。
环锦亭 其二
赵汝谈（宋代）

枌社交阴旧有缘，蹇驴那得到亭前。青山谢傅携樽地，白水钱亭守冢田。

尚友诗书廑暇日，养亲豚韭乐丰年。异时驷马荣归里，虚左相迎更可贤。
拜星月慢 九月十五，月夜怀去年湖上之游
龚翔麟（清代）

菊朵寒浓，筠梢宵黑，锁住鱼云一片。漏点蟾光，照閒庭初遍。

去年里，今夜断桥露饮，多少隔霜人面。醉折杨枝，约明秋重见。

白门山、从此迷轻雁。相思梦、长在湖心畔。那待射眼金波，早吟魂难敛。

况凄凉、冷月当头满。者番用、艇子江漘唤。嘱篙师、双拨烟桡，趁尖风晓便。
穷巷吟四章 其四
姚燮（清代）

穷士感此无悦心，穷居聊作穷巷吟。搏击碎缶弹废琴，凄凄巷巷多愁音，究其端绪终难寻。

云光在目萧以森，川流在耳幽以沈。挂檐百丈城南岑，照我壁作颓崖深。

昏然置我穷壑阴，中道而况多淫霖。振冠拂我长鼻镡，激愤而啸乌能禁？

苦无藏粟无积金，彼面惟悴喉惟瘖，过我巷者皆黎黔。
过瑞洪 其一
蒋士铨（清代）

记得韩康卖药街，袁公门巷掩荆柴。瓦镫照字教儿读，败絮围身卧母怀。

船泊檐牙糠作饭，鱼生床角灶沈蛙。六年往事堪回忆，只有残碑宿草埋。
杂诗二十七首
曹勋（宋代）

绿暗红稀迷处所，梅黄雨细半阴晴。
小轩坐久无余事，喜听黄鹂一两声。
新安四咏
崔鶠（宋代）

我爱新安好，斋房四友全。
斲成千样玉，扫得万毬烟。
云气随银管，蛟龙入彩笺。
周旋不能去，何待更论年。
浪淘沙
司空图（唐代）

不必长漂玉洞花，曲中偏爱浪淘沙。

黄河却胜天河水，万里萦纡入汉家。
代人赠王员外
白居易（唐代）

好在王员外，平生记得不。共赊黄叟酒，同上莫愁楼。

静接殷勤语，狂随烂熳游。那知今日眼，相见冷于秋。
余在北门时每立春必前索宫中春词十馀解今逢
宋祁（宋代）

故岁犹长新岁晚，东君破腊便回春。
花枝稍稍暗红上，已觉轻寒不著人。
刘百十六兄送梅花大鲫新酒以诗将和其韵四首
杜范（宋代）

尘鬓三年绣水湄，诗怀久矣负良时。
门前喜鹊来相报，知有骚人委色丝。
除夜宿石塔寺
杨万里（宋代）

醉後先眠客莫嗔，谁能守岁费精神。
幸无爆竹惊寒梦，休羡椒花颂好春。
今岁明年才隔夕，人情物态顿趋新。
遥怜儿女团栾处，政欠屠酥第十人。
偶作呈谔闰二上人
魏野（宋代）

老虽无闷向茅堂，忽忽还因物感伤。
积雾易迷平地水，孤云难护满天霜。
祥麟可向清时见，惊鹤那於黑处藏。
信意偶然成此咏，祇堪闲写与支郎。
青溪晚霁
吴涟（宋代）

天晚雨初霁，隔溪闻碓舂。山僧归夜月，幽鸟落长松。

风静砧声急，花攲露气重。良宵思沅芷，尊酒话从容。
杏
孙何（宋代）

殷红鄙桃艳，淡白笑梨花。
落处飘微霰，繁时叠碎霞。
苑宜开帝里，坛称在儒家。
丽日明珠箔，清香袭绛纱。
秋夜月下有怀回文
陈大纶（明代）

幽情写寄一书笺，目送飞鸿度海烟。愁客旅怀时序晚，独身人怨夜幽偏。

秋声木落飘前砌，月影花移渐上帘。留滞此心伤远别，悠悠岐路隔长川。
庚申东园花发二首
杨万里（宋代）

晓风细细复鲜鲜，也不鸣条也不喧。
却被花枝勾引著，掀桃舞柳恣他颠。
归田园居 其一
杨维坤（清代）

微雨洗高林，回飙开我襟。称心固为好，苟得非所钦。

汲汲鲁中窔，遥遥沮溺心。山川千里外，怀古一何深。
白鹭亭
黄度（宋代）

白鹭亭前白鹭飞，定知公子未忘机。
我来犹识难驯意，江际翩翩趁落晖。
句
谌祜（宋代）

西风木叶吹秦晋，春雨桃华送古今。
读王伯大都承奏疏
王迈（宋代）

直道年来冷似菰，西山去后有人扶。
王郎此段真奇特，又喜三山出介夫。
闻琵琶方响成才绝
葛立方（宋代）

十六寒金犀作槌，旧人谩说马仙期。
荷间纵有蕤宾铁，唤取谦效始得知。
冬日晨兴寄乐天
刘禹锡（唐代）

庭树晓禽动，郡楼残点声。
灯挑红烬落，酒暖白光生。
发少嫌梳利，颜衰恨镜明。
独吟谁应和，须寄洛阳城。
游西崦
释绍嵩（宋代）

小隐寄幽谷，登临翠色中。
乱云低薄暮，片水静涵空。
往往游西崦，依依向北风。
清猿不可听，幽思更无穷。
风入松·寄柯敬仲
虞集（元代）

画堂红袖倚清酣，华发不胜簪。几回晚直金銮殿，东风软、花里停骖。书诏许传宫烛，轻罗初试朝衫。
御沟冰泮水挼蓝。飞燕语呢喃。重重帘幕寒犹在，凭谁寄、银字泥缄。报道先生归也，杏花春雨江南。
送山品台设领诸衲上华首
释函是（明代）

三老潮头暗，百花春后明。莫频回首处，遥慰故山情。

离乱田庄旧，辛勤手足轻。吾门多乐事，不是畏时名。
忆汉月
杜安世（宋代）

红杏一枝遥见。凝露粉愁香怨。吹开吹谢任春风，恨流莺、不能拘管。曲池连夜雨，绿水上、碎红千片。直拟移来向深院。任凋零、不孤双眼。
二月五日花下作
白居易（唐代）

二月五日花如雪，五十二人头似霜。闻有酒时须笑乐，

不关身事莫思量。羲和趁日沉西海，鬼伯驱人葬北邙。

只有且来花下醉，从人笑道老颠狂。
赞东山五祖和尚
释心月（宋代）

辊绣毬，打瓦鼓。
半巴音，半鲁语。
心胆倾，面目露。
不可塑。故天下称之曰东山演祖。
思母
与恭（元代）

霜陨芦花泪湿衣，白头无复倚柴扉。去年五月黄梅雨，曾典袈裟籴米归。
一室
苏泂（宋代）

一室星辰入，平居社稷忧。萤飞原有夜，蝉远不胜秋。

短发千方误，中年万事休。摩挲门外柳，坎止亦乘流。
以筍送诸公二首
赵蕃（宋代）

昔闻市上三时卖，今已春深见未尝。
莫道寒历只寒相，及时也复事分张。
宫词 其六十八
周彦质（宋代）

圣主边谋过六奇，指踪决胜率前知。深沉清禁传三鼓，犹报金牌出睿思。
简寄幼能弟
曾丰（宋代）

愧无毫发补于公，老不相饶病见攻。
夜雨灯窗清苦后，春风枕席黑甜中。
频餐粥饭长教健，仅活妻儿不管穷。
饱计须粳醉须秫，为吾蚤策买田功。
癸未冬至
林之奇（宋代）

尘劳终日谩区区，竟是乾坤一腐儒。
半世饱知荣与辱，新冬顿觉我为吾。
关防向后存心误，检点从前制行粗。
理欲从今罢研究，无工夫处是工夫。
十六至十九日雨未已
陈宓（宋代）

一夜蛟龙怒虎烋，卧听檐溜不分交。
拍天溪浦迷西极，万里耕耘尽业郊。
蛙黾无舟乘野外，寒鸦不笠待林梢。
要看杲杲东方白，鱼自清波燕自巢。
六月十五日西湖宿斋
朱翌（宋代）

并湖西去望南屏，但见烟云日日新。山色渐争秋气势，荷花全露晓精神。

洗心用此无边绿，处世端能不染尘。惭愧西湖敦夙夜，从今长作境中人。
送莫郎中致仕归湖州
黄庭坚（宋代）

霅上多高士，君今又乞身。
中年谢事客，白日上升人。
静泛苕溪月，闲尝顾渚春。
滔滔夜行者，能不愧清尘。
故王维右丞堂前芍药花开，凄然感怀
钱起（唐代）

芍药花开出旧栏，春衫掩泪再来看。

主人不在花长在，更胜青松守岁寒。
荅崆峒主人张顽石招隐诗
成鹫（清代）

劳君招隐寄诗筒，款款开缄拜好风。老我独迟篱菊节，怀人长在桂花丛。

望遥云水心先往，梦入烟霞世亦空。问道有期应不远，广成今已在崆峒。
登江中孤屿诗
谢灵运（南北朝）

江南倦历览，江北旷周旋。怀新道转迥，寻异景不延。

乱流趋孤屿，孤屿媚中川。云日相辉映，空水共澄鲜。

表灵物莫赏，蕴真谁为传。想像昆山姿，缅邈区中缘。

始信安期术，得尽养生年。
颂一百则
释重顯（宋代）

闻见觉知非一一，山河不在镜中观。
霜天月落夜将半，谁共澄潭照影寒。
帘二首
罗隐（唐代）

叠影重纹映画堂，玉钩银烛共荧煌。

会应得见神仙在，休下真珠十二行。

翡翠佳名世共稀，玉堂高下巧相宜。

殷勤为嘱纤纤手，卷上银钩莫放垂。
宿太平兴国宫 其二
王十朋（宋代）

九天使者号真王，圣治峰前古道场。五百年间圣君出，太平治效过明皇。
解语花 追步㤅伯师重台榴花原韵
樊增祥（清代）

仙霞叠帔，宝月重轮，寸寸芳心展。泪巾红敛。纹窗静、十二珠帘深掩。

仙裙妒艳。不胜酒、倚风微颤。把紫鸾阿阁三层，移向花中见。

百子画图婉娈，愿红房孕玉，亲祷禖燕。绮楼寒浅。

薰风里、才识红儿真面。唇脂重点。似百八虬珠圆转。

看凤楼、弹指修成，莫写蛮笺怨。
杨蟾川铁佛普度会
施枢（宋代）

炜烨神光烛素屏，苦魂蒙度语堪听。
但知实相皆非相，自证无形入有形。
火炼赤炉超上景，水流华沼荡寒庭。
功成试问谁能似，元子真人旧典刑。
菩萨蛮·子规啼破城楼月
李师中（宋代）

子规啼破城楼月，画船晓载笙歌发。两岸荔枝红，万家烟雨中。
歌人相对泣，泪下罗衣湿。从此信音稀，岭南无雁飞。
吴宫怨
张璨（明代）

水殿新凉生白苎，紫金鸳鸯锦云里。
吴王醉拥捧心人，七宝床中娇不起。
粉黛三千锁别宫，画船相忆采芙蓉。
芙蓉未老白露浓，馆娃袅袅生西风。
题能仁寺壁
马纯（宋代）

十年衰病卧林泉，鹓鹭群飞竞刺天。黄纸除书犹到汝，固知清世不遗贤。
观梅有感
刘因（元代）

东风吹落战尘沙，梦想西湖处士家。
只恐江南春意减，此心元不为梅花。
再次前韵戏志康
赵鼎臣（宋代）

贾侯少日规原涉，酒徒剑客交相接。官成忽绾县相章，文墨能相豪士怯。

满庭牒诉若沈迷，过眼诗书聊领猎。发狂正尔不能堪，大叫赫然胥吏慑。

西城晓出颇匆匆，日射围场光有晔。鹿伤鹤膝畏雕盘，兔中鹘拳愁犬蹑。

获多意解始开颜，暗觉微涡生两靥。逡巡下相释前禽，尚恐流殷人竞喋。

不知谁忽遣君知，佐饔而尝心颇辄。新诗不减子虚篇，喜意似书城濮捷。

更因乞肉苦讥嘲，句险词夸终类侠。莫瞋相尹少须之，报聘已装珠一箧。
去年孙从之示玉蕊佳篇时过未敢赓和今年此花
周必大（宋代）

食菜曾饕三百囷，种花重看一番新。
洞仙旧赏轮无迹，工部高吟笔有神。
叠雪雅宜歌白雪，送春仍欲买青春。
向来伪帖今冰释，从此佳名遍广轮。
游南园次傍花随柳句
熊禾（元代）

忧世心衰且乐天，不妨飞咏此云川。
天高地下有千载，物换人非无百年。
客中有怀东山诸子 其六
陈瀚（清代）

嗟余亦萧瑟，万感荡无边。病骨迎秋瘦，羁愁逐雨悬。

风云幻人海，霜雪逼残年。对镜羞华发，伤时一怆然。
和族兄计院二首
刘克庄（宋代）

畴昔曾赓殿阁凉，君恩重管旧□□。
□□□□□□诮，贺八惟宜道士装。
社里戴花□□□，□□□□□差强。
摩挲壁记怀今昔，□□□□□□□。
汝州王端明
文彦博（宋代）

窈窕竹间路，清虚池上亭。高情爱寂寂，终日玩青青。

汝水环近郭，箕山开画屏。知君于此兴，极目送鸿冥。
上史太傅
楼钥（宋代）

一坡烟水绿湾环，竹树楼台缥缈间。
但说一丘藏曲折，谁知更有四明山。
草
寇准（宋代）

独步高原上，依依动所思。
无人寻蕙径，落日满江湄。
楚泽晴芳处，秦川晚翠时。
此中兴废事，千古复谁知。
水调歌头·帆落松陵浦
佚名（宋代）

帆落松陵浦，枯柳缆琼艘。杖策无人独步，浪厌百花桥。我挂风裳水佩，一笑波寒月白，馀韵触惊涛。绝景有谁赏，雾暮闭三高。不须臾，千古事，一萧条。鲈鱼纵有，泽荒甫里失溪桥。更吾名高业茂，终归荒田野草，且稳一枝巢。举酒酹空阔，烟远路迢迢。
范真传侍御累有寄，因奉酬十首
鲍溶（唐代）

昨日新花红满眼，今朝美酒绿留人。

更宜明月含芳露，凭杖萧郎夜赏春。

白雪翦花朱蜡蒂，折花传笑惜春人。

请君白日留明日，一醉春光莫厌频。

云髻凤文细，对君歌少年。万金酬一顾，可惜十千钱。

玉管倾杯乐，春园斗草情。野花无限意，处处逐人行。

闻道中山酒，一杯千日醒。黄莺似传语，劝酒太叮咛。

红袂歌声起，因君始得闻。黄昏小垂手，与我驻浮云。

相劝醉年华，莫醒春日斜。春风宛陵道，万里晋阳花。

碧绿草萦堤，红蓝花满溪。愿君常践蹋，莫使暗萋萋。

萋萋巫峡云，楚客莫留恩。岁久晋阳道，谁能向太原。

岁酒劝屠苏，楚声山鹧鸪。春风入君意，千日不须臾。
诗九首托南剑刘教寻亦周墓焚之
赵文（宋代）

平生二老最怜君，今日相随在九京。
汝得从亲吾孑立，不知谁死复谁生。
锡山揽袂集三首 其二
邹梦桂（明代）

大江西望接天长，山势龙蟠是帝乡。春日看花上牛首，知君忘却在河阳。
石磴
刘崧（元代）

岩洞何人道，仙凡此路分。不缘苔藓滑，石磴自流云。
和佛印
释元净（宋代）

久仰真风扬四海，今朝邂逅欲生莲。
法灯晃耀皆蒙照，佛印灵玄孰可传。
诸子丛林禅里老，十方尘刹上中天。
烁迦罗眼周三际，豁破群迷量廓然。
凝香阁选入湖海耆英集
谢晋（明代）

小院深沈莲漏永，银叶轻盈覆蝙鼎。东风不起绣帘垂，雨重云母晴烘影。

宿酲未解枕还欹，梦绕屏山午篆移。花染蝶须春栩栩，烟蟠鹊尾昼迟迟。

铜沟气暖罗衾薄，肌骨清融神未觉。起来捲幔久支颐，满架蔷薇己开萼。
寄上荆渚，因梦庐岳，乃图壁赋诗
齐己（唐代）

梦绕嵯峨里，神疏骨亦寒。觉来谁共说，壁上自图看。

古翠松藏寺，春红杏湿坛。归心几时遂，日向渐衰残。
沁园春
陈人杰（宋代）

以为叹息。偶因庭竹有感，因作此词

春事方浓，寂寞此君，谁相品题。到僝桃僽李，鸠边雨急，埋薇瘗药，燕外泥肥。鸟影舒炎，黄埃涨暑，又过绿阴青子时。夫然后，向猷家载酒，诩室题诗。

风标如此清奇。叹世俗炎凉真可悲。看眼空凡木，云霄直上，心交古B230，霜雪相依。弹压溪山，留连风月，红紫纷纷谁似之。人间世，这淡中风味，儿辈争知。
即事三首 其二
释德洪（宋代）

茶味尚含春意，鸠鸣匆觉村深。扫地风能施手，过门月解论心。
送潘通甫沿牒淮东
韦骧（宋代）

火云燄燄野无风，浅涩河流小舸通。尺纸遽传朝命下，翼朝齐送使旌东。

道间览物应多感，职外成诗寓几筒。王事念深忘畏景，贤劳安肯动胸中。
游江阴寿宁寺
王令（宋代）

寥萧枝上风，蜩蛰以秋告。
黯靉道旁树，荫绿凉可冒。
况承积阴余，急雨荡晴昊。
初凉逞新威，宿暑惩旧躁。
漫漫出门路，蝺蝺可谁造。
江声汹西奔，海远刻东到。
中间可行望，洗涤去尘抱。
况於林阜间，古屋架晴燥。
蚊虻稍敛收，轩户可淹傲。
惜乎余独游，不可携所好。
踟蹰竚归步，风作冷相劳。
为僧赋竹泉诗
卫宗武（宋代）

竹不可无水，有水必有竹。
彼美槃涧阿，碧鲜映澄绿。
漱石戛鸣球，拂云森立玉。
苟得一以清，而况二吾足。
上人要心契，毋但悦其目。
物我趣不侔，亦恐难医俗。
制府朱石君尚书命赋罗浮蝴蝶歌
凌扬藻（清代）

朱明窟宅多神仙，风雨匝踏相钩连。丹鸡白犬尽轻举，羽衣化蝶何翩跹。

玉腰旖旎结束好，栩栩杰出神飘然。人间挞末那足比，世外格韵殊娟娟。

文章炳蔚日五色，古泽不假丹与铅。云峰岩前众香国，玉芝瑶草纷澄鲜。

山光晓浥鲍女馆，酒气夜暖麻姑田。浮花浪蕊不挂眼，惯逐沆瀣凌飞烟。

餐幽猎秀愿亦足，况濯露点明珠圆。碧桃树底芳信早，颇笑结习终难捐。

累累玉茧作春蛹，似涉绮梦非尘缘。精心一缕自经纬，机缄默运真明蠲。

滕王拓本浪规仿，无逸诗笔矜流传。胚胎无灵品粗俗，裁红晕碧空雕镌。

何如此得造化蕴，仙风逸艳通幽玄。我欲唤起葛稚川，遨游八极穷天渊。

归来弭节傍华首，笑狎凤子听流泉。
和家恭伯韵别曹扬休还涪陵五首
程公许（宋代）

读易岩前访德人，分明枯菌茁芽新。
趋庭领会传心法，一笑陈编万古春。
留题天乐寓张氏湖亭
陈起（宋代）

沉水香销一局棋，客来浅酌旋分题。
画栏占得春多少，帘卷东风日未西。
早春桂林殿应诏
陈叔达（唐代）

金铺照春色，玉律动年华。朱楼云似盖，丹桂雪如花。

水岸衔阶转，风条出柳斜。轻舆临太液，湛露酌流霞。
盩厔县北楼望山（自此后诗为畿尉时作）
白居易（唐代）

一为趋走吏，尘土不开颜。孤负平生眼，今朝始见山。
燎蚊
项安世（宋代）

欲昏疑雾合，未暗已雷鸣。
驱逐无长策，纷纭剧乱兵。
昼潜如设伏，夜啸若先声。
喙惨戈予利，身微坌壒轻。
嘬肤来汗血，播腹去朱樱。
壁以青油固，麾之白羽明。
闻风聊詟息，得路即喧轰。
婉婉工乘隙，骚骚故彻更。
据经当烈泽，考传合熸荆。
耿耿银缸动，荧荧爝火行。
翼焦身尚奋，力尽势还倾。
垒合无逃虏，膏血可筑京。
周遭期剿绝，小大悉炮烹。
爇左时惊合，禽纵或走横。
奔军容暂脱，搜谍靡余生。
走操华容道，追刘白帝城。
周瑜方奏凯，陆逊遂成名。
一觉华胥梦，千年战国情。
区区两蛮触，何足较踦赢。
席大光邀同赋墨梅花 其三
张守（宋代）

笑挥墨妙当铅华，真是天然玉雪花。月冷霜清春不管，一枝寒影堕溪斜。
登八角亭亭在州学后山半
苏葵（明代）

凿石诛茅费几工，无边佳胜入亭中。先天次第罗诸卦，造化寻常散八风。

近起草烟拖翡翠，远来山雨洗芙蓉。太元莫笑前闻拙，后学今谁解逼雄。
过长峰迳遇雨，遣闷十绝句
杨万里（宋代）

野炊未到也饥嗔，到得炊边却可人。
伞作旅亭泥处坐，水漂地灶雨中薪。
时宰生日诗三十绝 其十二
周紫芝（宋代）

双阙傍边是玉津，禁园花柳一时新。乐游原上无行幸，分作慈宁殿里春。
无题三首 其一
杨亿（宋代）

曲池波煖蕙风轻，头白鸳鸯占绿萍。才断歌云成梦雨，斗回笑电作嗔霆。

湘兰自古成幽怨，秦凤何年入杳冥。不待萱苏蠲薄怒，閒阶斗雀有遗翎。
子肃再赴戚总戎所未至死于都下
徐渭（明代）

幕中宾客盛文词，幕府黄金客再持。共拟归来作生计，不堪老去哭相知。

一春绿草飞蝴蝶，千里黄沙暗鼓鼙。两地分明谁苦乐，游魂莫遣到家迟。
春花秋色
潘牥（宋代）

似觉山桃野杏非，耻将浓绿眩群姿。
向天乞入秋风队，兰菊中间入片时。